Clemens 14.
Clemens 14., Giovanni Vincenzo Ganganelli, 31.10.1705-22.9.1774, pave fra 1769. Han havde "arvet" jesuiterstriden fra sin forgænger, Clemens 13.; efter pres fra de katolske stormagter Frankrig og Spanien ophævede han i 1773 jesuiterordenen og lod dens ledelse fængsle. Denne eftergivenhed over for oplysningstidens statskirkelige kræfter blev til skade for skolevæsenet og missionen, hvor jesuitternes særlige indsats lå. Clemens 14. fremmede kunst og videnskab i stor stil.